b'\n_START_ARTICLE_\nCharles Greeley Abbot\n_START_SECTION_\n\xc5\xbdivljenje in delo\n_START_PARAGRAPH_\nAbbot je \xc5\xa1tudiral na Tehnolo\xc5\xa1kem in\xc5\xa1titutu Massachusettsa (M.I.T.) v Cambridgeu, kjer je leta 1894 diplomiral in opravil magisterij. Leta 1895 se je na Langleyjevo pobudo pridru\xc5\xbeil \xc4\x8dlanom Smithsonovega in\xc5\xa1tituta._NEWLINE_Od leta 1907 (1928?) do 1944 je bil predstojnik Smithsonovega astrofizikalnega observatorija (SAO) v Washingtonu. Prvi je odkril, da se sevanje Sonca spreminja s \xc4\x8dasom. Raziskoval je Son\xc4\x8devo sevanje in vpliv njegovega spreminjanja na ozra\xc4\x8dje in vreme na Zemlji, kar mu je prineslo veliko priznanj. Dolo\xc4\x8dil je solarno konstanto. Leta 1900 je skupaj z Langleyjem izmeril vse Son\xc4\x8devo sevanje kot osnovo za dolo\xc4\x8danje temperature. S svojimi nadaljnjimi raziskovanji Son\xc4\x8devega sevanja je leta 1953 odkril povezavo med spremembami Son\xc4\x8devega sevanja in vremena na Zemlji. S tem so lahko na\xc5\xa1li splo\xc5\xa1ne vremenske vzorce, ki so jih lahko napovedali za 50 let naprej.\n_START_SECTION_\nPoimenovanja\n_START_PARAGRAPH_\nPo njem se imenuje krater Abbot na Luni. Imenovali so ga po njem, \xc5\xa1e ko je bil \xc5\xbeiv.'